Poreč, 11. rujna 2024.

- SREDSTVIMA JAVNOG INFORMIRANJA

**VINSKI GRAD POREČ**

**od 19. do 29. rujna u Parku Olge Ban**

Gradonačelnik Poreča **Loris Peršurić**, direktor Turističke zajednice grada Poreča **Nenad Velenik** i **Saša Špiranec**,direktor Vinarta najavili su danas novu eno-gastronomsku manifestaciju koju će Park Olge Ban u Poreču ugostiti **od 19. do 29. rujna** ove godine.

*„Turistička zajednica ulaže velike napore kako bi oživjela pred i posezonu. Organizacijom prvog Vinskog grada u Poreču, željeli smo predstaviti najbolje iz svijeta vina i omogućiti našim vinarima vrhunsku priliku za promociju, a u Vinartu smo pronašli idealnog partnera. Ova manifestacija savršeno se uklapa u strategiju razvoja hrvatskog turizma, s naglaskom na događanja u posezoni. Već smo ove godine u predsezoni ostvarili 60 tisuća noćenja više u odnosu na prošlu godinu, čime namjeravamo nastaviti i u posezoni. Uvjereni smo u uspjeh ove manifestacije i sigurni da će građani Istre, kao i brojni gosti Poreča i Poreštine, pronaći nešto za sebe.“*  - istaknuo je **Nenad Velenik**, direktor Turističke zajednice grada Poreča u uvodnom dijelu konferencije.

U deset dana trajanja festivala posjetitelji će svakog dana **od 19 do 01** sat moći uživati u opuštenom i ugodnom ambijentu Vinskog grada, te u širokoj ponudi brojnih istarskih, hrvatskih i inozemnih vinarija.

*„Vinski grad godinama uspješno okuplja ljubitelje vina u različitim gradovima, a ideja ovog open-air festivala je posjetiteljima, koji možda nisu poznavatelji vina, pružiti priliku otkriti njegovu ljepotu te vinskim entuzijastima omogućiti uživanje u svojim omiljenim vinima kao i otkrivanje novih vinskih etiketa. S ciljem promicanja kulture vina, Vinski grad dolazi s raznovrsnom i kvalitetnom ponudom po pristupačnim cijenama. Naša misija je u jednom otmjenom i profinjenom ambijentu pružiti posjetiteljima mogućnost da otkriju, prije svega, istarska vina, ali i vina iz ostalih krajeva Hrvatske i inozemstva. Posjetitelji će imati priliku degustirati sve vrste vina, od slatkih do pjenušavih.“* – rekao je **Saša Špiranec**, direktor Vinarta.

Ponudu vina predvode istarske vinarije: **AB Vina - Anđelo Brčić, Cattunar, Franc Arman, destilerija Rossi, Matić, Marčeta, OPG Kadum Ivan, Poletti, Vina Laguna** te udruga **IQ istrian quality**. Dok iz drugih dijelova Hrvatske posjetitelji mogu kušati vina vinarije **Štampar** i **Vinarije Kutjevo**, a inozemnu ponudu čine: **Tikveš** iz Makedonije, talijanski proizvođač prosecca **Astoria** i francuski **Lillet**.

Za sve posjetitelje koji još nisu zavoljeli vino, **Erdinger** kućica pripremila je ponudu piva, a **Cocktail House by Roto** razveselit će sve ljubitelje dobrih koktela. Veliki izbor vina upotpunit će sirne plate **President** kuće sira te **Poli Dog** street food ponuda.

Posjet Vinskom gradu vrlo je jednostavan; na ulazu u Vinski grad potrebno je unajmiti staklenu vinsku čašu za 5 €, a konzumacija na vinskim kućicama plaća se isključivo karticama. Posjetitelji vino mogu konzumirati na čašu ili butelju i to po promotivnim cijenama, a ulaz na sami festival je besplatan.

Za svakodnevnu vrhunsku atmosferu u Parku Olge Ban zadužen je Jukebox.hr s glazbenom podlogom, a prvog vikenda, u petak i subotu od 21 h sve posjetitelje dodatno će zagrijati DJ uz domaće i strane hitove.

*„Veliko mi je zadovoljstvo da će se ova nova manifestacija održati u našem gradu po prvi put, na provjerenoj, novoj lokaciji u Parku Olge Ban. Svi znamo da je Poreč grad s bogatom tradicijom vinarstva, čemu svjedoče brojna priznanja našim vinarima, velika proizvodnja i događanja poput Vinistre, a Vinski grad još je jedan način da tu tradiciju dodatno naglasimo i proslavimo. Vjerujemo da će ovaj događaj doprinijeti promociji našeg grada, ne samo kao turističke destinacije nego i kao centra eno-gastronomskog doživljaja, na čemu već intenzivno radimo. Pozivamo sve ljubitelje vina i dobre atmosfere da nam se pridruže te da zajedno uživamo u čarima koje nam Poreč i naši vinari mogu ponuditi. Vidimo se na Vinskom gradu!“ –* rekao je **Loris Peršurić**, gradonačelnik Poreča.

\*\*\*\*

Sve važne informacije dostupne su na [INSTAGRAMU](https://www.instagram.com/vinart_croatia/?hl=en) i [FACEBOOKU](https://www.facebook.com/vinartcroatia) Vinarta te na stranicama Turističke zajednice grada Poreča [TURISTIČKE ZAJEDNICE GRADA POREČA](https://www.myporec.com/hr).